recursal/SuperWikiNEXT-32B huggingface dataset:
**חוסה מיגל גומס** (ספרדית: **José Miguel Gómez**; ‏6 ביולי 1858 - 13 ביוני 1921) היה נשיאה השני של קובה, בין 1909 ל-1913.

חייו
----

גומס נולד בסנקטי ספיריטוס, וב-1895 הצטרף לכוחות המורדים במלחמת העצמאות הקובנית. הוא התקדם במהרה בסולם הדרגות, בעקבות ניצחונות שהשיג בארויו בלאנקו, והיה לבריגדיר גנרל. לקראת תום המלחמה נסע לוושינגטון כדי להציג בפני הממשל האמריקני את האינטרסים הקובניים. ב-1899 הועלה לדרגת מייג'ור גנרל. 

במהלך הממשל הצבאי האמריקני בקובה, מונה גומס למושל מחוז הולדתו, לאס ויאס (Las Villas). בבחירות שנערכו לאחר עצמאות קובה ב-1902, נבחר להמשיך ולכהן בתפקיד. 

ב-1908 נבחר לנשיא קובה מטעם המפלגה הליברלית. במהלך כהונתו הקים את חיל הים הקובני, וקידם את שיפור התשתיות בהוואנה, ובכלל זה סלילת כבישיה ושיפור מערכת הביוב. כן הוקמו בתי ספר חקלאיים רבים ברחבי המדינה. מספר חוקים שנחקקו בתקופת כהונתו היו שנויים במחלוקת, ובהם החוק שהתיר קרבות תרנגולים, והחוק שמיסד את הגרלות הלוטו. בנוסף, התעוררו במהלך שלטונו מקרי שחיתות. ממשלו גם מימן עיתונים שונים, שהביעו בשל כך עמדות התומכות בו.

גומס לא התמודד על כהונה נוספת בבחירות שנערכו ב-1912. הוא ניסה להתמודד שוב בבחירות ב-1920, אך הפסיד למי שכיהן כסגנו, אלפרדו סיאס. הוא טען שהיו זיופים בבחירות, ואף ביקש את סיועה של ארצות הברית, אך ללא הועיל.

ב-1921 מת בניו יורק. הוא נקבר בבית העלמין קולון בהוואנה. בנו, מיגל מריאנו גומס, היה נשיאה השישי של קובה, ב-1936.

קישורים חיצוניים
----------------

ויקישיתוף מדיה וקבצים בנושא **חוסה מיגל גומס** בוויקישיתוף
* חוסה מיגל גומס, באתר "Find a Grave" (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* BNE: XX1665127
* LCCN: n92105434
* SNAC: w6n8950z
* VIAF: 28733244
* WorldCat: lccn-n92105434

 |
**חוסה ארנסטו סוסה** (בספרדית: **José Ernesto Sosa**; נולד ב-19 ביוני 1985 בעיירה בפרובינציית סנטה פה שבארגנטינה) הוא כדורגלן ארגנטינאי המשחק בקבוצת אסטודיאנטס לה פלאטה. הוא מכונה "**Principito**" - הנסיך הקטן בספרדית.

ביוגרפיה
--------

פרק זה לוקה בחסר. אנא תרמו לוויקיפדיה והשלימו אותו. ייתכן שתמצאו פירוט בדף השיחה. 
סוסה החל את הקריירה בקבוצת אסטודיאנטס לה פלאטה משנת 2002 אך הפך לשחקן הרכב רק החל מאפרטורה 2003. הוא הגיע לשיאו במהלך אפרטורה 2006 כשעזר לקבוצתו לזכות באליפות ארגנטינה, הראשונה מאז 1983. סוסה כבש את שער השוויון במשחק האליפות מול בוקה ג'וניורס.

יכולתו במהלך הטורניר הביאה להתעניינות מועדונים מאירופה, הוא הומלץ ללאציו על ידי מאמנו באסטודיאנטס, דייגו סימאונה, אשר שיחק בקבוצה האיטלקית אך לבסוף הייתה זו באיירן מינכן שהצליחה לרכוש אותו תמורת סכום משוער של 10 מיליון אירו.

סוסה הרשים במשחקי ההכנה של הקבוצה בקיץ 2007 אך השתלבותו בהרכב קבוצה נפגעה בשל פציעות חוזרות. אולי הנס, מראשי הקבוצה, הישווה את סוסה לסבסטיאן דייסלר ותיאר אותו כשחקן מהיר וטכני המשחק בעיקר באגף הימני.

בשנת 2011 עבר סוסה למטאליסט חרקוב האוקראינית.

ב-1 בינואר 2014 הושאל השחקן לקבוצת אתלטיקו מדריד עד תום העונה. עונה לאחר מכן הושאל לבשיקטש. ב-15 באוקטובר חתם באופן קבוע בקבוצה.

ב-17 באוגוסט 2016 חתם סוסה במילאן האיטלקית. ב-8 בספטמבר 2017 הושאל לטרבזונספור הטורקית. ב-14 בינואר 2018 חתם באופן קבוע בטרבזונספור לשנתיים וחצי.

ב-21 באוגוסט 2020 חתם סוסה בפנרבחצ'ה לשנתיים.

בקיץ 2022 חזר לקבוצת נעוריו, אסטודיאנטס לה פלאטה.

### נבחרת

סוסה זומן על ידי מאמן הנבחרת אלפיו באסילה לסגל השחקנים המתכונן לקופה אמריקה. הוא ערך את הופעת הבכורה במדי הנבחרת ב-9 במרץ 2005 במשחק הידידות מול מקסיקו וערך את הופעתו השנייה במשחק הידידות מול צ'ילה ב-18 באפריל 2007.
הוא היה גם בסגל הנבחרת הצעירה של ארגנטינה שסיימה רביעית במונדיאל הנוער ב-2003.

סוסה היה בסגל הנבחרת האולימפית של ארגנטינה שזכתה במדליית הזהב באולימפיאדת בייג'ינג (2008).

תארים
-----

אסטודיאנטס לה פלאטה
* אליפות ארגנטינה - זכייה באפרטורה 2006

באיירן מינכן
* אליפות גרמניה - 2007/2008
* הגביע הגרמני - 2007/2008
* גביע הליגה הגרמנית - 2007
* הסופר קאפ הגרמני - 2010

אתלטיקו מדריד
* אליפות ספרד - 2013/2014

בשיקטש
* אליפות טורקיה - 2015/2016

מילאן
* הסופר קאפ האיטלקי - 2016

טרבזונספור
* הגביע הטורקי - 2019/2020

נבחרת ארגנטינה
* מדליית זהב - אולימפיאדת בייג'ינג (2008)

קישורים חיצוניים
----------------

ויקישיתוף מדיה וקבצים בנושא **חוסה סוסה** בוויקישיתוף

* פרופיל, באתר Transfermarkt
* פרופיל, באתר Fussballdaten.de (בגרמנית)
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu

| **נבחרת ארגנטינה – אולימפיאדת בייג'ינג 2008 (מדליית זהב)** |
| --- |
| 1 אוסטארי • 
2 גאראי • 
3 מונסון • 
4 סבאלטה • 
5 גאגו • 
6 פאסיו • 
7 סוסה • 
8 באנגה • 
9 לאבסי • 
10 ריקלמה • 
11 די מריה • 
12 פארחה •
13 אקוסטה • 
14 מסצ'ראנו •
15 מסי •
16 אגוארו •
17 בונאנוטה •
18 רומרו •
22 נבארו •
מאמן: בטיסטה | ארגנטינהארגנטינה |
תינוק לאחר ניתוח Pyloric stenosis
**היצרות מולדת של השוער** (באנגלית: **Pyloric stenosis**) היא היצרות של הפתח התחתון של הקיבה, המוליך ממנה אל התריסריון.

תסמינים
-------

בדרך כלל, ביטויי המחלה מופיעים החל מהשבוע השני או השלישי לחיים ועד לחודש השני או השלישי. התופעה גורמת להקאות קשות בחודשים הראשונים לחיי התינוק, הנובעות מכך ששריר השוער (pylorus) גדל משמעותית (היפרטרופיה) ומקשה על מעבר המזון אל התריסריון. ההקאות, שאינן כוללות מיצי מרה, הופכות להקאות קשות (הקרויות גם projectile vomiting - הקאה בכוח), והמופיעות בזמן האכלה או מיד לאחריה. היילוד רעב ודורש שוב מזון, והצואה מועטה וקשה.

אבחון
-----

תופעת ההיצרות שכיחה פי חמישה בקרב תינוקות זכרים (1:150) לעומת נקבות (1:750), כאשר הליקוי שכיח במיוחד אצל בנים בכורים. מניחים כי הסיבה למום זה היא פגם גנטי, המועבר בצורה מולטיפקטוריאלית, וזאת בשל שכיחותו הגבוהה בקרב תאומים מונוזיגוטיים.

במהלך הבדיקה, ניתן לחשוד כי מדובר בהיצרות השוער אם במישוש ניתן למצוא מסה שגודלה כזית, באזור האפיגסטריום הימני, מתחת לגובה הכבד (מישוש יכול להיעשות לאחר מתן מזון או פורמולה לתינוק). את האבחנה יש לאמת באמצעות בדיקת אולטרה סאונד, בה רואים כי שריר השוער (הפיילורוס) מעובה (מעל 4 מ"מ) ומוארך (מעל 14 מ"מ). בצילום רנטגן הנעשה עם חומר ניגוד ניתן לראות כי הקיבה מתרוקנת באופן איטי, ואזור הפיילורוס נראה כמו קו דק ומוארך.

בדיקות הדם יגלו תמונה של היפוכלורמיה (תת כלור בדם), היפוקלמיה (תת אשלגן בדם) ובססת, וזאת עקב האיבוד הניכר של כלור וחומצה בהקאות.

טיפול
-----

הטיפול הראשוני כולל את ייצוב מצב התינוק ותיקון החסרים האלקטרוליטיים כתוצאה מההקאות. טיפול המשך במרבית המקרים הוא ניתוחי – בניתוח פרדט-רמשטט (Fredet-Ramstedt operation) נעשה חתך בסרוזה ובשרירית של שריר השוער. מאז תחילת המאה ה-21 מקובל גם טיפול בשיטות כלפרוסקופיה. במרבית המקרים ניתן להתחיל בהאכלה כבר מספר שעות לאחר הניתוח, ועל פי רוב לאחריו לא נצפים סיבוכים.

קישורים חיצוניים
----------------

ויקישיתוף מדיה וקבצים בנושא **היצרות מולדת של השוער** בוויקישיתוף

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007550902805171
* LCCN: sh85109286

 |

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
באלגברה ליניארית, **האינוולוציה הסימפלקטית** של מטריצות מסדר {\displaystyle \ 2m\times 2m} היא ההעתקה {\displaystyle \ \operatorname {M} \_{2m}(F)\rightarrow \operatorname {M} \_{2m}(F)} המוגדרת לפי {\displaystyle \ \left({\begin{array}{cc}A&B\\C&D\end{array}}\right)^{s}=\left({\begin{array}{cc}D^{t}&-B^{t}\\-C^{t}&A^{t}\end{array}}\right)}, כאשר {\displaystyle \ A,B,C,D} הם בלוקים בגודל {\displaystyle \ m\times m} במטריצה, ו-{\displaystyle \ X^{t}} מסמן את המטריצה המשוחלפת של הבלוק \,X.

האינוולוציה הסימפלקטית של אלגברת המטריצות היא אינוולוציה, כלומר, העתקה שומרת חיבור והופכת סדר בכפל, שהפעלתה פעמיים נותנת את העתקת הזהות. בניגוד לאינוולוציה האורתוגונלית {\displaystyle \ X\mapsto X^{t}} על {\displaystyle \ \operatorname {M} \_{n}(F)}, שבה מרחב המטריצות הסימטריות הוא ממימד {\displaystyle \ {\frac {n(n+1)}{2}}} ומימד מרחב המטריצות האנטי-סימטריות הוא מהמימד המשלים {\displaystyle \ {\frac {n(n-1)}{2}}}, באינוולוציה הסימפלקטית המצב הפוך.

כל אינוולוציה של אלגברה פשוטה מרכזית ההופכת להיות סימפלקטית לאחר הרחבת סקלרים לשדה פיצול, נקראת "אינוולוציה סימפלקטית". לדוגמה, האינוולוציה הסטנדרטית של אלגברת קווטרניונים {\displaystyle \ Q=F[x,y|yx=-xy,x^{2}=a,y^{2}=b]}, המוגדרת לפי {\displaystyle \ {\overline {\alpha +\beta x+\gamma y+\delta xy}}=\alpha -\beta x-\gamma y-\delta xy}, היא סימפלקטית (משום שמימד האיברים הסימטריים הוא 1).

ראו גם
------

* אינוולוציה (תורת החוגים)
הכניסה לכנסיית רובע במרכז קופנהגן עם השם המפורש
בהיררכיה הכנסייתית, **כנסיית רובע** (בלטינית: **parochia**) היא כנסייה המשמשת כמרכזו הדתי של הרובע הכנסייתי, המהווה את אבן היסוד בהיררכיה זו, והכפופה לדיוקסיה. אין זהות בין כנסיית רובע לרובע עירוני. כנסיית רובע יכולה להיות גם בכפר או באחוזה. ברובע עירוני יכולות להיות מספר כנסיות רובע.

קיומה של כנסייה מתאימה אשר תתפקד ככנסיית הרובע הכנסייתי, הכרחי לתפקודו. על כנסיית הרובע לספק מענה לצרכים הליטורגיים, לכלול בדרך כלל אגן טבילה, תא וידוי (בזרמים הנוצריים שמקיימים וידוי) ובית קברות. מעבר לכך, אין כללים מחייבים בעניין גודלו ומראהו של מבנה כנסיית הרובע או הריהוט והעיטורים שבו, ואלה מושפעים מנסיבות שונות ובהן גודלו של הרובע, מספר המאמינים, מימון כלכלי ונתונים היסטוריים.

היסטוריה
--------

תחילתם של הרבעים הכנסייתיים ושל כנסיות הרובע מתוארכת למאה ה-4, עת האמונה בנצרות התרחבה במידה כזו ששוב לא הייתה הצדקה לרכז את הפעילות הדתית בערים הגדולות בלבד, ואזורים כפריים זכו אט אט בכנסיות ובשירותי דת קבועים ועצמאיים משלהם. התהליך החל במזרח והתפשט עם הזמן למערב אירופה. בתחילה לא סומנו גבולות הרבעים ותחום שיפוטם. במהלך המאה ה-6 והמאה ה-7 הם זכו לכינויים "כנסייה כפרית" (ecclesia rusticana), "פרוכיטנה" (parochitana) או "דיוקסיס" (dioecesis), ולבסוף "פרוכיה" או "רובע" (parochia). החל במאה ה-8 החל תהליך של תיחום גבולות הרבעים, כך שהם כללו מבחינה גאוגרפית גם את אדמות המנזרים ואחוזות המלכים והאצולה; והיחידה הכנסייתית של הרובע הפכה למרכז החשוב ביותר של החיים הדתיים, ובמקרים רבים גם האזרחיים. פעמים רבות פעל גם בית ספר לצד כנסיית הרובע, ופעילות צדקה התרכזה בה. חלוקת הערים לרבעים הייתה איטית יותר, שכן באלה נשמר מעמדן של הקתדרלות או כנסיות האם. רק לקראת סוף המאה ה-11 החלו להיווצר רבעים כנסייתיים נפרדים בערים, וגם אלה לא מילאו תמיד אחר כל צורכי הרובע - בדרך כלל הטבילה המשיכה להתקיים רק בקתדרלה או בכנסיית האם.

קישורים חיצוניים
----------------

ויקישיתוף מדיה וקבצים בנושא **כנסיית רובע** בוויקישיתוף
* הרובע הכנסייתי באנציקלופדיה קתוליקה

|  |  |
| --- | --- |
| בקרת זהויות עריכת הנתון בוויקינתונים | 
* GND: 4136603-7

 |
**כנסת ישראל** היה כתב עת תורני (קובץ תורני) מרכזי שיצא לאור בווילנה בין השנים ה'תר"צ–ה'תרצ"ה (1930–1935) על ידי הרב משה קרליץ.

הרב משה קרליץ, אחיו הצעיר של החזון איש, שימש כרב ודיין בווילנה. לצד עיסוקו הרבני וההלכתי יזם בתחילת שנות ה-30 את הוצאתו לאור של כתב עת תורני, שישמש במה לפרסום חידושי תורתם של גדולי התורה בווילנה ובשאר ערי ליטא. החוברת הראשונה יצאה לאור בשנת תר"צ, ועל שער החוברת נכתב: "כנסת ישראל - ירחון לחידושי תורה בענייני הלכה, בהשתתפות חכמי וגאוני הדור שליט"א". מחיר החוברת, כפי שצוין בראש עמוד השער: 1 זהוב.

ב"דבר המערכת" שהופיע בראש הקובץ הראשון כתב העורך כי בחר בשם "כנסת ישראל" כשמה הרשמי של ישיבת סלובודקה שהוא נמנה עם תלמידיה. מטרת הוצאת הירחון: "לאחד ולקשר את כל המון תלמידיה הנמצאים במקומות שונים בתבל ולהחזיק ביניהם את רוח התורה הישיבתי-סלבודקאי".

בתוך זמן קצר מאז החל להופיע תפס "כנסת ישראל" מקום מרכזי בעולם התורה בליטא, הן בשל רמתם הגבוהה של תכניו והן בשל השתתפותם של גדולי התורה המפורסמים בדור. בין המשתתפים: הרב חיים עוזר גרודזנסקי, החזון איש (בעילום שם), הרב חנוך הניך אייגש בעל המרחשת, הרב שמעון שקופ, הרב אלחנן וסרמן, הרב אהרון קוטלר, הרב יעקב ישראל קניבסקי, הרב אלעזר מנחם מן שך, הרב יחזקאל אברמסקי ועוד. הרב משה קרליץ פרסם אף הוא חידושי תורה משלו, תחת שם העט "המשקי"ף" וכן "אחד הרבנים".

החל מהחוברת השמינית הצטרף לעריכת הירחון הרב שמואל גריינימן, גיסו של הרב קרליץ, ושמו התנוסס לצד שמו של הרב קרליץ. בסוף שנת תרצ"ה יצאה החוברת השבע עשרה. באותה תקופה עלה הרב גריינימן לארץ ישראל, והופעתו של הירחון פסקה.

קישורים חיצוניים
----------------

כל גליונות כתב העת
* **כנסת ישראל - חוברת א**, וילנה תר"צ, באתר היברובוקס
* **כנסת ישראל - חוברת ב**, וילנה תר"צ, באתר היברובוקס
* **כנסת ישראל - חוברת ג**, וילנה תרצ"א, באתר היברובוקס
* **כנסת ישראל - חוברת ד**, וילנה תרצ"א, באתר היברובוקס
* **כנסת ישראל - חוברת ה**, וילנה תרצ"א, באתר היברובוקס
* **כנסת ישראל - חוברת ו**, וילנה תרצ"א, באתר היברובוקס
* **כנסת ישראל - חוברת ז**, וילנה תרצ"א, באתר היברובוקס
* **כנסת ישראל - חוברת ח**, וילנה תרצ"ב, באתר היברובוקס
* **כנסת ישראל - חוברת ט**, וילנה תרצ"ב, באתר היברובוקס
* **כנסת ישראל - חוברת י**, וילנה תרצ"ב, באתר היברובוקס
* **כנסת ישראל - חוברת יא**, וילנה תרצ"ב, באתר היברובוקס
**גירנים** (שם מדעי: Calcarea) הם מחלקה של ספוגים בעלי שלד העשוי מאוסף של מחטי שלד עשויות מסידן פחמתי בצורת קלציט או ארגוניט בעלות 3 קודקודים ברוב המינים, אך לעיתים גם שניים או ארבעה קודקודים. כיום מוגדרים כ-680 מינים שהם כ-8% ממיני הספוגים.

ביולוגיה
--------

ספוג גירני במבנה אסקוני (*Clathrina clathrus*)
כל הספוגים מקבוצה זו הם אך ורק ימיים, ובעוד שהם מופצים ברחבי העולם, רובם נמצאים במים הטרופיים הרדודים. כמו כל הספוגים האחרים, הם נייחים וניזונים על ידי סינון.

כל שלוש צורות הגוף בספוגיים מיוצגות בתוך בקבוצת הגירנים: סיקון, אסקון, ולאוקון. בדרך כלל, הגירנים הם קטנים, גובהם פחות מ-10 סנטימטרים, וחדגוניים בצבעם. עם זאת, ידועים גם כמה מינים צבעוניים.

הגירנים מגוונים במבנה הגוף החל מסימטריה רדיאלית דמוית אגרטל, למושבות שמורכבות ממעשה-רשת של צינורות דקים, או בצורות מסיביות לא סדירות. השלד נראה כרשת או במבנה של חלת דבש.

מיון
----

הטקסונומיה המודרנית מחלקת את המחלקה לשני תתי מחלקות:

* *Calcinea*
	+ תת מחלקה זו מחולקת לשלוש סדרות:
		- *Clathrinida*
		- *Leucettida*
		- *Murrayonida*
* *Calcaronea*

קישורים חיצוניים
----------------

ויקישיתוף מדיה וקבצים בנושא **גירנים** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |

* גירנים, באתר אנציקלופדיה בריטניקה (באנגלית)

הערות שוליים
------------

1. ↑  Van Soest RWM, Boury-Esnault N, Vacelet J, Dohrmann M, Erpenbeck D, et al. (2012) Global Diversity of Sponges (Porifera). PLoS ONE 7(4): e35105.doi:10.1371/journal.pone.0035105

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007546576305171

 |
אין לבלבל עם אין לבלבל ערך זה עם הערך "דונלד מ. פיין".

**דונלד מילפורד פיין ג'וניור** (באנגלית: **.Donald Milford Payne Jr**; נולד ב-17 בדצמבר 1958) הוא פוליטיקאי אמריקאי, המכהן כחבר בית הנבחרים של ארצות הברית מטעם מחוז הקונגרס העשירי של מדינת ניו ג'רזי, מאז שנבחר בבחירות מיוחדות לקונגרס בשנת 2012. פיין, חבר המפלגה הדמוקרטית, כיהן טרם היבחרו אל הקונגרס של ארצות הברית כנשיא מועצת העירייה של ניוארק בשנים 2010–2012.

ביוגרפיה
--------

פיין נולד וגדל עם שתי אחיותיו, וונדה וניקול, בניוארק שבניו ג'רזי. אביו, דונלד מ. פיין, היה חבר בית הנבחרים של ארצות הברית משנת 1989 ועד מותו ב-2012, האפרו-אמריקאי הראשון שייצג את מדינת ניו ג'רזי בקונגרס. אמו הייזל פיין (לבית ג'ונסון) נפטרה בשנת 1963 כשפיין היה בן חמש. בנעוריו הקים פיין ארגון של צעירים חברי המפלגה הדמוקרטית בשכונה סאות' וורד שבניוארק. באוניברסיטת קיין (Kean University) למד אמנויות גרפיות, והיה יועץ בתוכנית הנוער הממשלתי של ימק"א. פיין עבד ברשות הכבישים של ניו ג'רזי מ-1991 ועד הצטרפותו למועצת שירותי החינוך של מחוז אסקס ב-1996, שם עבד כמפקח על תחבורה של סטודנטים.

בשנת 2005 נבחר פיין לייצוג מחוז בחירה כללי במועצה העירונית של ניוארק, וכהונתו החלה ב-1 ביולי 2006 עד 6 בנובמבר 2012. כחבר מועצת העיר, תמך פיין בהורות מתוכננת, במחקר בתאי גזע עובריים, חינוך מסובסד ומדיקר. ביולי 2010 נבחר לנשיא המועצה. לאחר מות אביו ב-6 במרץ 2012, פיין הכריז על כוונתו להתמודד בשתי מערכות בחירות: בבחירות מיוחדות למילוי מקומו ושארית תקופת כהונתו של אביו בבית הנבחרים, ובחירות רגילות בנובמבר 2012 לתקופת כהונה מלאה בת שנתיים. על פי מסמכים שהוגשו לוועדת הבחירות הפדרלית ב-24 במאי 2021, פיין גייס כספים יותר מכל מתמודד דמוקרטי אחר. ב-22 במאי, מנהיגת הסיעה הדמוקרטית ננסי פלוסי הביעה את תמיכתה הרשמית בפיין.

בפריימריז של הבחירות המיוחדות ניצב פיין בפני רונלד רייס וראש עיריית אירווינגטון ויין סמית'. פיין גרף 71% מקולות הבוחרים ונבחר למועמד המפלגה הדמוקרטית. בפריימריז של הבחירות הרגילות נחלש מעט אך עדיין נבחר למועמד מפלגתו עם 60% מהקולות. לאחר שזכה בבחירות המיוחדות, פיין הושבע לתפקידו ב-15 בנובמבר 2012. בקונגרס ה-117 פיין חבר בוועדת התחבורה והתשתיות ובוועדה לביטחון המולדת של בית הנבחרים.

קישורים חיצוניים
----------------

ויקישיתוף מדיה וקבצים בנושא **דונלד פיין** בוויקישיתוף
* אתר האינטרנט הרשמי של דונלד פיין בבית הנבחרים האמריקאי (באנגלית)
* דונלד פיין, ברשת החברתית פייסבוק

* דונלד פיין, ברשת החברתית טוויטר

* דונלד פיין, ברשת החברתית אינסטגרם

* דונלד פיין, סרטונים בערוץ היוטיוב
* דונלד פיין באתר המדריך הביוגרפי של הקונגרס של ארצות הברית (באנגלית)

הערות שוליים
------------

1. ↑  ההשתייכויות הדתיות של חברי הקונגרס ה-116 של ארצות הברית, מסמך מאת Pew Research Center (באנגלית)
2. ↑  דייוויד גיאמבוסו, Nancy Pelosi endorses Donald Payne Jr. to replace late father in N.J.'s 10th District, באתר The Star-Ledger‏, 22 במאי 2012 (באנגלית)
3. ↑  דייוויד גיאמבוסו, Donald Payne Jr. wins Democratic nomination for House seat in N.J.'s 10th District, באתר The Star-Ledger‏, 6 ביוני 2012 (באנגלית)
4. ↑  Payne Takes Office, באתר הרשמי של דונד פיין, 15 בנובמבר 2012 (באנגלית)

|  |  |
| --- | --- |
| בקרת זהויות עריכת הנתון בוויקינתונים | 
* SNAC: w6q63f0x
* US Congress: P000604

 |
**העיקרים של קוך** הם ארבעה קריטריונים שנועדו לקבוע קשר סיבתי בין גורם מיקרוביאלי למחלה כלשהי או לשינוי מטבולי/פיזיולוגי אחר. העיקרים גובשו על ידי רוברט קוך ופרדריך לפלר בשנת 1884 ופורסמו על ידי קוך בשנת 1890. קוך עצמו השתמש בעיקרים להסביר את האטיולוגיה של הגחלת והשחפת.

בשנות ה-80 של המאה ה-20 גובשה גרסה מולקולרית לעיקרים של קוך, לביסוס מידת הוויראליות של גנים מיקרוביאליים.

העיקרים
-------

1. חובה על המיקרואורגניזם להימצא בכל האורגניזמים הסובלים מן המחלה, אך לא באורגניזמים בריאים.
2. חובה לבודד את המיקרואורגניזם מתוך אורגניזם חולה ולגדלו בתרבית טהורה.
3. על המיקרואורגניזם שגודל בתרבית לחולל את המחלה כאשר הוא מוצג לאורגניזם בריא.
4. חובה לבודד את המיקרואורגניזם מתוך הנשא הניסיוני ולגלות שהוא זהה למיקרואורגניזם מחולל המחלה המקורי.

הסתייגויות
----------

העיקר הראשון סויג כבר על ידי קוך עצמו לאחר שגילה נשאים של כולרה ללא תסמינים ולאחר מכן גם של טיפוס הבטן. לאחר מכן התגלה כי נשאים אסימפטומטיים (ללא תסמינים) הם תופעה נפוצה כמעט בכל מחלה מידבקת, כגון בנגיפים פוליו, הרפס, HIV והפטיטיס C. דוגמה ספציפית היא נגיף הפוליו שגורם לשיתוק רק בחלק קטן מן הנדבקים, אך הצלחתו של החיסון נגד הנגיף מוכיחה כי הוא אכן הסיבה למחלה. 

העיקר השלישי מנוסח באופן בלתי מחייב כי קוך הראה שלא כל מי שנחשף לשחפת או כולרה נדבק במחלה. חוסר ההידבקות יכול לנבוע ממזל; ממערכת החיסון של הנחשף שדחתה בהצלחה את הפתוגן; מחסינות בעקבות חיסון או הידבקות קודמת; מחסינות גנטית כמו אצל החסינות למלריה אצל נשאי הגן לאנמיה חרמשית. בנוסף, לחלק מגורמי המחלה לא נמצאו חיות ניסוי מתאימות שיכולות לשמש כמודל למחלה. 

העיקר השני אף הוא בעייתי במקרים בהם אין יכולת לבודד את המיקרואוגניזמים בתרבית טהורה, כמו החיידקים הגורמים לעגבת והחיידקים הגורמים לצרעת.

הערות שוליים
------------

1. ↑  Falkow S (1988). "Molecular Koch's postulates applied to microbial pathogenicity". *Rev. Infect. Dis*. **10** (Suppl 2): S274–6. PMID 3055197.
**העיר הקיסרית החופשית אאכן**, הידועה גם בשמה הצרפתי **Aix-la-Chapelle** והיום ידועה בפשטות בשם אאכן, הייתה עיר קיסרית חופשית וספא של האימפריה הרומית הקדושה ממערב לקלן ודרום מזרח לארצות השפלה, בחוג הרייני התחתון-וסטפאלי. העליות לרגל, הכתרת קיסר האימפריה הרומית הקדושה, תעשיות פורחות והפריבילגיות שהעניקו קיסרים שונים הפכו אותה לאחת מעיירות השוק המשגשגות ביותר של האימפריה הרומית הקדושה.

היסטוריה
--------

בשנת 1166 קיבלה אאכן חופשיות אימפריאלית והוכרזה כעיר קיסרית חופשית של האימפריה הרומית הקדושה על ידי הקיסר פרידריך הראשון, הידוע גם בשם "ברברוסה", באמצעות פריבילגיה של קרל הגדול (*Karlsprivileg*). אאכן מילאה תפקיד בליגה ששמרה על השלום בין השנים 1351 ל-1387 בין המז לנהר הריין. בשנת 1450 מרד הוביל לקבלת הגילדות חלק בשלטון המקומי. במאה ה-16 החלה אאכן לרדת בחשיבותה ובשגשוגה. היא הייתה קרובה מדי לגבול עם ממלכת צרפת מכדי להיות בטוחה, ורחוקה מדי מהאימפריה הרומית הקדושה מכדי שתהיה נוחה כעיר בירה. בשנת 1562 הבחירות הקיסריות והכתרתו של הקיסר הרומית הקדושה מקסימיליאן השני התקיימו בפרנקפורט, תקדים שנמשך עד לסוף האימפריה הרומית הקדושה. הרפורמציה הפרוטסטנטית הביאה צרות לאאכן. ב-1580 הפרוטסטנטים השתלטו על העיר; בעקבות כך חרם קיסרי הוטל ב-1598 על ידי ארנסט מבוואריה, ארכיבישוף-הבוחר של קלן. חזרה דתית של העיר הובילה לחרם קיסרי חדש על ידי הקיסר מתיאס ב-1613, ובשנת 1614 אילץ הצבא הספרדי של אמברוסיו ספינולה את העיר הסוררת לחזור לחיק הקתוליות. בשנת 1656 שריפה גדולה הרסה 4,000 בתים. אסון זה השלים את החורבן שהתחיל במלחמת שלושים השנים.

אאכן אירחה כמה ועידות שלום, אלה שסיימו את מלחמת האצלה ואת מלחמת הירושה האוסטרית. על פי חוזה אקס-לה-שאפל, מיום 2 במאי 1668, נאלץ לואי הארבעה עשר, מלך צרפת, על ידי הברית המשולשת בין ממלכת אנגליה, הרפובליקה ההולנדית וממלכת שוודיה, לנטוש את מלחמת השחרור נגד ארצות השפלה הדרומיות. ההסכם אילץ את המלך לשקם את מחוז בורגונדי, אותו כבש, ולהסתפק בבעלות על שנים עשר ביצורים פלמיים. הסכם אקס-לה-שאפל השני, מיום 18 באוקטובר 1748, סיים את מלחמת הירושה האוסטרית. לפי תנאי הסכם קמפו פורמיו, אאכן צורפה לרפובליקה הצרפתית הראשונה כעיר ראשית במחוז רור. מאוחר יותר, קונגרס וינה העניק את אאכן לממלכת פרוסיה.

הערות שוליים
------------

1. ↑  Aachen. 2012. Encyclopædia Britannica Online. Retrieved 19 June 2012, from
2. 1 2 3 4 5 6 7 8 9  אאכן באתר אנציקלופדיה בריטניקה
**לוטיין כלבי** (שם מדעי: ***Lutjanus jocu***) הוא מין של דג גרם ממשפחת הלוטייניים החי במי האוקיינוס האטלנטי. הוא קיבל את שמו עקב ניביו הגדולים המזכירים ניבי כלב. הוא נפוץ במזרח האוקיינוס האטלנטי בין ארכיפלג פטרוס הקדוש למפרץ גינאה ובמערב האוקיינוס האטלנטי בין מסצ'וסטס לדרום ברזיל, בעיקר במימי הים הקריבי.

מאפיינים
--------

אורכו של לוטיין זה עד 128 סנטימטר, אך נפוץ יותר באורך 60 ס"מ והוא יכול לשקול עד 28.6 קילוגרם. הוא בעל צבעים חומים עם צידיים בצבע ברונזה. פני הלוטיין אפורים ולאורך הלחי עובר פס משולש בהיר הממשיך לאורך קו הצד של הדג. כמו ששם הדג מציין הוא בעל שיניים חדות וארוכות העוזרות לו למחוץ את הטרף.

הדג חי בשוניות אלמוגים ובאזורי סלעים רדודים לאורך תפוצתו ופעיל בבדידות. הוא יוצא לצוד בלילות מדגים אחרים, רכיכות וסרטנאים, אותם הוא מוחץ עם שיניו.

הלוטיין מתקהל בשביל להתרבות כשהזכרים פולטים זרע והנקבות ביציות לתוך הים הפתוח. את הביצים הצפות צדים טורפים רעבים שונים.

קישורים חיצוניים
----------------

ויקישיתוף מדיה וקבצים בנושא **לוטיין כלבי** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* FB
* ITIS
* NCBI
* GBIF
 |

הערות שוליים
------------

1. ↑  לוטיין כלבי באתר הרשימה האדומה של IUCN
מנת הדגל של מסעדת "חדר האוכל" של השף עומר מילר: קרם חצילים בדבש תמרים וצנובר קלוי
**מְנת דגל** (באנגלית: **Signature dish**, בתרגום חופשי לעברית: "מנה המהווה חתימה") היא מתכון המזוהה עם שף מסוים או מסעדה מסוימת. באופן אידיאלי המנה אמורה להיות ייחודית לשף ומזוהה גם במבחן טעימה הנעשה בעיניים עצומות.

מנת הדגל יכולה להשתנות עם הזמן, ולשף או מסעדה יכולה להיות יותר ממנת דגל אחת, היא גם יכולה להיות חלק מרשת מסעדות ארצית או כלל עולמית (כדוגמת ההמבורגר הספרדי ברשת המזון המהיר בורגראנץ').

במקרים מסוימים יכולות מנות דגל להיחשב למנות אזוריות. במצב זה, עשויה מנת הדגל להיות חלק מהמנה המקומית או המאכל הלאומי.

מנות דגל יכולות להיות משופעות מרכיבים, או בעלות מרכיבים בודדים, אך דרך הכנתן או שילוב המרכיבים מובילים לתוצאה ייחודית. מנות דגל יכולות להיות מתכונים מוכרים היסטוריים (הרבה לפני הולדת המסעדה או השף) המוכנים בצורה ייחודית על ידי השף או המסעדה.

מנת הדגל היא המקבילה הקולינרית של סגנון אמנותי מובחן בציור, פיסול, שירה וכדומה.

דוגמאות ידועות
--------------

* סלט וולדורף של מלון היוקרה וולדורף אסטוריה.
* עוגת זאכר טורט של הקונדיטור האוסטרי פרנץ זאכר.
* מתכון השוקרוט של מסעדת בופנז'ה הפריזאית.
* מנת כבד ברווז חם מוקפץ עם ענבי שאסלה של מסעדת רלה דה לה פוסט.

קישורים חיצוניים
----------------

* עכבר מנות זהב – 60 מנות הדגל הטובות בתל אביב, באתר עכבר העיר

הערות שוליים
------------

1. ↑  Ducks - Australian Nut Processors, Ducks Nuts Co, מאורכב בארכיון האינטרנט, ‏2008-09-05 (באנגלית)
פירוש נוסף ערך זה עוסק ברכס הרים בארץ אנדרבי שבאנטארקטיקה. אם התכוונתם למשמעות אחרת, ראו רכס לקי.

**רכס לקי** (באנגלית: **Leckie Range**) הוא רכס הרים בארץ אנדרבי שבאנטארקטיקה.

הרכס נמצא 80 קילומטרים דרומית למפרץ אדוארד השמיני.

גובהו הממוצע של הרכס הוא 1,213 מטרים מעל פני הים. שיא גובהו של הרכס הוא בהר קוק שגובהו 1,900 מטרים מעל פני הים.

### אתרים ברכס לקי

* הר אולפורט
* פסגת לזלי
* הר קוק

היסטוריה
--------

### גילוי הרכס

פסגות הרכס התגלו ממרחק על ידי ציידי לווייתנים נורווגיים, והופיעו בתרשים משנת 1947 מעשה ידי ה. האנסן (H Hansen).

### מקור השם

שמו של הרכס ניתן לו על ידי ועדת השמות והמדליות האנטארקטית של אוסטרליה.

הרכס נקרא על שמו של דאגלס לקי (Douglas Leckie), מחיל האוויר המלכותי האוסטרלי, שפיקד על טייסת חייל האוויר המלכותי האוסטרלי שהייתה מוצבת בתחנת מוסון בשנת 1956, והיה טייס במטוסי אוסטר בהם טס פיליפ לו (Phillip Law), אשר מיפה את הרי הרכס.

קישורים חיצוניים
----------------

* רכס לקי באתר הסקר הגאולוגי של ארצות הברית
* רכס לקי באתר הגאזט האנטארקטי של ממשלת אוסטרליה
* רכס לקי באתר הגאזט האנטארקטי המשווה SCAR של ממשלת אוסטרליה
* תצלום לוויין של אזור רכס לקי
* מפת אזור רכס לקי

הערות שוליים
------------

1. 1 2 3 4 5  מידע גאוגרפי והיסטורי
2. ↑  מידע גאוגרפי
3. ↑  מידע גאוגרפי על הר קוק
**רכס מאסון המרכזי** (באנגלית: **Central Masson Range**) הוא הרכס המרכזי, מבין שלושת הרכסים המרכיבים את רכס מאסון, בהרי פראמנס באדמת מק. רוברטסון, שבאנטארקטיקה.

הרכס מתנשא לגובה של 1,120 מטרים מעל פני הים.

אורכו של הרכס 7 קילומטרים (מצפון לדרום).

היסטוריה
--------

### גילוי ומיפוי הרכס

הרכס התגלה לראשונה ב-4 בינואר 1930, ולאחר מכן, ב-14 בפברואר 1931 מופה לראשונה על ידי משלחת החקר הבריטית, אוסטרלית וניו זילנדית לאנטארקטיקה, אשר חקרה את אנטארקטיקה בין השנים 1929–1931 בפיקודו של דאגלס מוסון.

הרכס מופה על ידי קרטוגרפים נורווגיים, בהתבסס על תצלומי אוויר שצולמו על ידי משלחת לארס כריסטנסן בין השנים 1936–1937.

### מקור השם

הקרטוגרפים הנורווגים קראו לרכס בשם "מקאמאן" (Mekammen; בנורווגית - הרכס המרכזי).

שמו הרשמי (הנוכחי) של הרכס ניתן לו בשנת 1960 על ידי ועדת השמות האנטארקטיים של אוסטרליה -תוך שהיא מציינת את חלקו של הרכס כחלק מרכס מאסון.

רכס מאסון כולו נקרא על שמו של פרופסור סר דייוויד אורמה מאסון (David Orme Masson), חבר הוועדה המייעצת של משלחת החקר, וכן חבר הוועדה המייעצת של משלחת אוסטרלאסיה לאנטארקטיקה אשר חקרה את אנטארקטיקה בין השנים 1911–1914, אף היא בפיקודו של מוסון.

קישורים חיצוניים
----------------

* רכס מאסון המרכזי באתר הסקר הגאולוגי של ארצות הברית
* רכס מאסון המרכזי באתר הגאזט האנטארקטי של ממשלת אוסטרליה
* רכס מאסון המרכזי באתר הגאזט האנטארקטי המשווה SCAR של ממשלת אוסטרליה
* תמונה של רכס מאסון המרכזי

הערות שוליים
------------

1. 1 2 3 4 5 6  מידע גאוגרפי והיסטורי
2. 1 2  מידע היסטורי על גילוי הרכס
3. ↑  מקור שמו של רכס מאסון
**מוּרֶנָה** (שם מדעי: *Muraena*) היא סוג של צלופח ממשפחת המורניים המאגד 11 מינים. מיני הסוג נפוצים מאוד בים התיכון, אך גם בימים טרופיים וסובטרופיים, ובמיוחד בחופים סלעיים ובשוניות אלמוגים.

לצלופחי המורנה סנפיר גב ארוך מראשם ועד זנבם. למינים מסוג זה אין סנפיר חזה ובטן. צורתם המוארכת מזכירה במידת מה נחש. חלק מהמינים מגיעים לאורך של עד שלושה מטר, אך מרביתם אינם מגיעים אלא למחצית מכך. המורנות מצוידות בפה אימתני ובלסתות חזקות, לכל מורנה יש שתי מערכות לסתות. אחת גלויה והשנייה נמצאת בתוך גרון הצלופח. הלסת הראשונה נועדה לאחוז בטרף ואילו הלסת השנייה חותכת ואוכלת את הטרף. המורנות עלולות לגרום לפציעות חמורות לאויביהן. הן נוהגות לתקוף אף בני האדם המתקרבים לאזור מחייתן.

באימפריה הרומית נחשבו מספר מיני מורנה למעדן (*Muraena helena* למשל), וגודלו בבריכות ואקווריומים שיוחדו לצורך זה.

מינים
-----

* *Muraena appendiculata*
* *Muraena argus*
* *Muraena australiae*
* *Muraena clepsydra*
* מוּרֵנָה יָם-תִּיכוֹנִית (*Muraena helena*)
* *Muraena insularum*
* *Muraena lentiginosa*
* *Muraena melanotis*
* *Muraena pavonina*
* *Muraena retifera*
* *Muraena robusta*

גלריה
-----

* Muraena pavoninaMuraena pavonina
* Muraena lentiginosaMuraena lentiginosa
* Muraena helenaMuraena helena
* Muraena retiferaMuraena retifera
* Muraena helenaMuraena helena

קישורים חיצוניים
----------------

ויקישיתוף מדיה וקבצים בנושא **מורנה** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* ADW
* ITIS
* NCBI
* GBIF
 |
**אריך מגנוס** (בגרמנית: **Erich Magnus**‏; 31 ביולי 1892 – 6 באוגוסט 1979) היה גנרל בוורמאכט במהלך מלחמת העולם השנייה.

ביוגרפיה
--------

### קריירה מוקדמת

מגנוס נולד ב-31 ביולי 1892 בדנציג, ובשנת 1911 הוא התגייס לצבא הקיסרות הגרמנית, והצטרף לרגימנט הרגלים ה-128, עמו לחם במהלך מלחמת העולם הראשונה. לאחר המלחמה הצטרף מגנוס לרייכסווהר, ומילא בו תפקידי פיקוד ומטה. ב-1 במרץ 1937 הוא הועלה לדרגת אוברסט לוטננט, וב-1 בדצמבר אותה שנה הוא מונה למפקד הגדוד ה-3 ברגימנט הרגלים ה-12.

### מלחמת העולם השנייה

במהלך המערכה בפולין לחם מגנוס עם גדודו כחלק מהדיוויזיה ה-31, וב-25 באוקטובר 1939 הוא מונה למפקד רגימנט רגלים. ב-1 במרץ 1940 הוא הועלה לדרגת אוברסט, ובמהלך המערכה על צרפת ומבצע ברברוסה לחם עם הרגימנט שבפיקודו. ב-1 באוקטובר 1942 הוא הועלה לדרגת גנרל-מיור, וב-1 בנובמבר מונה למפקד הדיוויזיה ה-389. הדיוויזיה לחמה בקרב סטלינגרד כחלק מהקורפוס ה-51, וב-19 בינואר 1943 פרש מגנוס מתפקידו בעקבות מחלה, אולם נשאר בסטלינגרד, וב-31 בינואר נלקח בשבי הצבא האדום.

### לאחר המלחמה

ב-6 באוקטובר 1955 שוחרר מגנוס מהשבי, ולאחר שחרורו מהשבי חי בגרמניה המערבית, עד למותו ב-6 באוגוסט 1979.

קישורים חיצוניים
----------------

* אריך מגנוס באתר feldgrau (באנגלית)
**ויסנטה לוקה** (באנגלית: **Vicente Catta Preta Luque**; נולד ב-27 בנובמבר 1991) ידוע בכינוי **The Silent Assassin**) הוא לוחם MMA אמריקאי ממוצא ברזילאי המתחרה ב-UFC בקטגוריית משקל חצי-בינוני (welterweight).

ביוגרפיה
--------

ויסנטה לוקה נולד וגדל בעיירה בניו ג'רזי למשפחה בעלת שורשים מברזיל וצ'ילה. הוא התחיל להתאמן באמנויות הלחימה מגיל צעיר, תחילה בקראטה. כאשר הוא היה בן שש, הוריו התגרשו והוא עבר עם אימו לברזיל. בברזיל הוא המשיך להתאמן באמנויות הלחימה השונות. בשנת 2021 הוא קיבל חגורה שחורה בג'ו ג'יטסו ברזילאי.

ויסנטה לוקה התחיל בקריירה מקצועית בברזיל בשנת 2009. הוא השתתף בהופעות שונות בברזיל והשיג מספר ניצחונות.

בשנת 2015 הוא הגיע לתחרות UFC והפסיד בגמר. בנובמבר 2016 הוא ניצח את בלל מוחמד במערכה ראשונה. הם צפויים להיפגש בקרב נוסף באפריל 2022.

נכון לתחילת 2022 לוקה השתתף ב-29 קרבות וניצח ב-21. הוא קיבל מספר פעמים פרסים על "הופעת הלילה" ו-"קרב הלילה". ויסנטה לוקה נחשב למתאבק המוצלח מהיבט ניצחונות בגרמים עם 13 ניצחונות מ-14 הופעות בגמר.

קישורים חיצוניים
----------------

* 

* אתר האינטרנט הרשמי של ויסנטה לוקה (באנגלית)
* ויסנטה לוקה, ברשת החברתית פייסבוק

* ויסנטה לוקה, ברשת החברתית טוויטר

* ויסנטה לוקה, ברשת החברתית אינסטגרם

* ויסנטה לוקה, באתר אליפות הלחימה האולטימטיבית (UFC)

* ויסנטה לוקה, באתר שרדוג

* ויסנטה לוקה, באתר טאפולוגי
**ויסמודגיב** (באנגלית: **Vismodegib**) היא תרופה לטיפול בגידול מסוג קרצינומה של תאי הבסיס. ויסמודגיב, הנמכרת תחת השם המסחרי אריבדג' (ERIVEDGE), משמשת לטיפול במקרים של סרטן עור מסוג קרצינומה של תאי הבסיס ( BASAL CELL CARCINOMA - BCC ) - הסרטן השכיח ביותר באדם. התרופה מאושרת לשימוש במצבים של BCC מתקדם שהטיפול הכירורגי או הקרינתי בו נכשל, או ל BCC גרורתי (סל הבריאות הישראלי). התרופה נחקרת גם כטיפול לסרטן קיבה, לבלב ומדולובלסטומה אך יעילותה במחלות אלה עדיין לא הוכחה.

מנגנון הפעולה
-------------

ויסמודגיב היא מולקולה שהונדסה במיוחד על מנת לשמש כמעכב תחרותי למולקולה המצויה על קרום התא בשם SMOOTHENED. בדרך זו התרופה חוסמת מערכת תאית ביוכימית חשובה של העברת אותות הקרויה - "נתיב הקיפוד" או (HEADGEHOG PATHWAY (HH. נתיב ה-HH נחוץ לצורך התפתחות עוברית תקינה, אך מנוטרל ברוב הרקמות באדם מבוגר. הנטרול נעשה על ידי דיכוי אקטיבי של מולקולת SMOOTHENED בידי מולקולה אחרת בשם PATCHED. ב 90% מחולים מהחולים הסובלים מ BCC, נמצאה מוטציה בגידול, אשר איננה מאפשרת את הדיכוי האקטיבי של מולקולת SMOOTHENED בידי PATCHED כך ש"נתיב הקיפוד" נותר פעיל ללא בקרה. פעילות היתר הבלתי מבוקרת של "נתיב הקיפוד" גורמת להתפתחות של גידול מסוג BCC.

התוויות לטיפול
--------------

ויסמודגיב מיועד לחולים עם BCC גרורתי (מצב נדיר מאד), או בחולים עם BCC מקומי במצב מתקדם (מטופלים שהטיפול בהם על ידי ניתוח או הקרנות נכשל או כאלה שהניתוח עשוי להביא לעיוות קוסמטי משמעותי). התרופה אושרה לטיפול על ידי ה-FDA האמריקאי בשנת 2012 והוכנסה לסל הבריאות בישראל בשנת 2013. התרופה אסורה לשימוש לפני הריון או במהלך הריון, בשל השפעותיה על העובר.

יעילות הטיפול
-------------

בחולים עם BCC מקומי בשלב מתקדם, התרופה נמצאה יעילה בעצירת הגידול או בנסיגתו ב כ-75% מהמטופלים. כ-25% מהחולים אינם מגיבים לטיפול. בכ-32% אחוז מהמטופלים הגידול נעלם לחלוטין. יעילות התרופה נמוכה יותר במצב של BCC גרורתי.

תופעות לוואי
------------

את התרופה יש לקחת בבליעה פעם ביום באופן כרוני (כדור של 150 מ"ג). מרבית המטופלים בתרופה סובלים מתופעת לוואי אשר רובן קלות- בינוניות בחומרתן. תופעות הלוואי השכיחות כוללות התכווצות שרירים, ירידה בחוש הטעם, הקרחה, ירידה בתיאבון ובמשקל, בחילה, הקאות שלשולים ועצירות. מעל ל-30% מהחולים מפסיקים את הטיפול בשל תופעות הלוואי.

ראו גם
------

* קרצינומה של תאי בסיס

קישורים חיצוניים
----------------

ויקישיתוף מדיה וקבצים בנושא **ויסמודגיב** בוויקישיתוף
* FDA Professional Drug Information
* Vismodegib (GDC-0449) Smoothened Inhibitor - BioOncology
* טיפול חדשני ל-BCC, באתר (eyelidsurgery.co.il)

**הבהרה:** המידע בוויקיפדיה נועד להעשרה בלבד ואינו מהווה ייעוץ רפואי.
**פיירו המשוגע** (בצרפתית: **Pierrot Le Fou**) הוא סרט מ-1965 של הבמאי הצרפתי ז'אן-לוק גודאר, בכיכובם של אנה קארינה וז'אן-פול בלמונדו. הסרט מבוסס על "אובססיה" (Obsession) רומן שנכתב על ידי ליונל וויט (Lionel White) ועובד לתסריט. הסרט היה סרטו העשירי של ז'אן-לוק גודאר באורך מלא, הוא יצא בין סרטו "אלפוויל" (Alphaville) ל"מסקולין פמנין" (Masculine Feminine). לסרט הייתה הצלחה קופתית בצרפת באותה שנה ונבחר כסרט שייצג את צרפת בפרס האקדמיה ה-38 בקטגוריית הסרט הזר הטוב ביותר אך הוא לא התקבל למועמדות.

עלילת הסרט
----------

פרדיננד גריפון (ז'אן-פול בלמונדו) נשוי אך לא שמח בחלקו ולאחרונה פוטר מעבודתו בחברת טלוויזיה. לאחר שפרדיננד בילה ערב בפריז אשר היה מלווה בדיונים רדודים, הוא חש צורך להימלט ומחליט לברוח יחד עם השמרטפית, חברתו לשעבר, מריאן רנואר (אנה קארינה). הוא עוזב את אשתו, ילדיו ואת דרך החיים הבורגנית. הוא בא אל ביתה של מריאן ומוצא שם גופה ללא רוח חיים. פרדיננד מגלה במהרה שהארגון הצבא החשאי - OAS (ארגון מחתרתי ימני צרפתי בזמן מלחמת אלג'יר) בעקבותיה. **פיירו** הוא שם החיבה שמריאן נתנה לפרדיננד בזמן היותם יחד, אך שם חיבה זה לא התקבל בברכה מצידו של פרדיננד.

מריאן יוצאת למסע פשיעה מפריז עד לים התיכון במכוניתו של האדם המת. הם מנהלים חיים דינמיים ונעים כל הזמן ממקום למקום. אחרי שהם שורפים את המכונית של האדם המת, יחד עם הכסף שהיה בתא המטען, הם גם מטביעים מכונית שנייה שגנבו בים התיכון. בהמשך, הם מתמקמים בריביירה הצרפתית ומערכת היחסים שלהם מתחילה להיות מתוחה. פרדיננד קורא ספרים, מתפלסף וכותב ביומנו.

מריאן מאסה בצורת החיים שלהם והתעקשה שהם יחזרו לעיר, שם הם פגשו את אנשי הארגון המחתרתי שרודף אחריהם. חברי הארגון המחתרתי מענים את פרדיננד ואז עוזבים. בגלל הבלבול מריאן ופרדיננד נפרדים, כשמריאן יוצאת בחיפוש אחרי פרדיננד ופרדיננד מתמקם בטולון. לאחר שהם נפגשו שוב מריאן מנצלת את פרדיננד כדי להביא מזוודה מלאה בכסף, לפני שהיא בורחת יחד עם החבר האמיתי שלה שאותו היא תיארה בעבר כאחיה. פיירו יורה במריאן ובחבר שלה, וברגע השיא של הסרט הוא צובע את פניו בכחול ומנסה לפוצץ את עצמו באמצעות קשירת דינמיט בצבעים של אדום וצהוב יחד מסביב לראשו ומדליק את הפתיל. רגע אחרי הוא מתחרט, אולם זה מאוחר מדי והוא מתפוצץ.

שחקנים
------

* ז'אן-פול בלמונדו: פרדיננד גריפון, ידוע גם בשם "פיירו".
* אנה קארינה: מריאן רנואר.
* גרזיאלה גלוואני: מריה גריפון.
* דירק סאנדרס: פרד.
* ג'ימי קארובי: גמד.
* רוג'ר דוטואה: גנגסטר מס' 1
* האנס מייר: גנגסטר מס' 2
* סמואל פולר: בעצמו.
* הנסיכה עיישה עבדי: בעצמה.
* אלקסיס פוליאקוף: המלאח.
* ריימונד דבוס: האיש בנמל.
* לזלו סזאבו: לזלו קובקס.
* ז'אן פייר לאוד: הבחור הצעיר בקולנוע.
* ז'ורז' סטאקט: סטאקט.

קישורים חיצוניים
----------------

* "פיירו המשוגע", במסד הנתונים הקולנועיים IMDb (באנגלית)
* "פיירו המשוגע", באתר נטפליקס
* "פיירו המשוגע", באתר AllMovie (באנגלית)
* "פיירו המשוגע", באתר Rotten Tomatoes (באנגלית)
* "פיירו המשוגע", באתר אידיבי
* "פיירו המשוגע", במסד הנתונים הקולנועיים KinoPoisk (ברוסית)
* תמונות מאחורי הקלעים
* מידע מ- The Criterion Collection
* ניתוח הסרט על פי לורנס רוסל
* PIERROT LE FOU, באתר new wave film
* PIERROT LE FOU, באתר janusfilms

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no97046932
* WorldCat (עם LCCN): no97-046932

 |
**פומיקו יונזאווה** (米沢 富美子)‏ (19 באוקטובר 1938 – 17 בינואר 2019) הייתה פיזיקאית יפנית שהתמחתה בפיזיקה תאורטית. עיקר מחקרה היה בנושא מוליכים למחצה (semiconductors) ומתכות נוזליות. היא קיבלה פרסים רבים כהוקרה על מחקריה. הייתה אחת המדעניות היפניות הראשונות והמוערכות ביותר, ונחשבת אחת מחלוצות הפמיניזם בקהילת המדע ביפן.

חיים אישיים
-----------

פומיקו יונזאווה נולדה בשנת 1938. עוד בשנות ילדותה המוקדמות, אימה החלה לכוון אותה לימודי המדעים, דבר אשר היה מאוד יוצא דופן מכיוון שבאותה תקופה, נשים לא נהגו לעסוק בלימודי המתמטיקה והמדעים, והורים לא השקיעו בבנותיהן בנושאים אלה. פומיקו יונזאווה סיימה את לימודיה באוניברסיטת קיוטו ובשנת 1963, שנה לאחר שנישאה לבן זוגה יוסוהארו יונזאווה עברה ללמוד באנגליה. הסיבה לכך היא שבעלה נדרש לעבור לשם בעקבות עבודתו, ולפיכך ביצעה מאמצים רבים להתקבל לאוניברסיטה באזור. תוך זמן קצר, קיבלה יונזאווה מלגה לאוניברסיטת קיל, ושם גם קיבלה מימון למחקר, אותו הפכה לתזת הדוקטורט שלה באוניברסיטת קיוטו שנתיים מאוחר יותר.

בשנת 1983 אובחנה פומיקו יונזאווה כחולת סרטן השד. כעבור שני ניתוחים, אשר עברה באותה שנה ובשנת 1984, החלימה.

בשנת 1996 נפטר בן זוגה, יוסוהארו יונזאווה מסרטן הכבד.

פומיקו יונזאווה נפטרה ב-17 בינואר 2019. הותירה אחריה שלוש בנות.

פעילות אקדמאית
--------------

בשנת 1961, סיימה פומיקו יונזאווה תואר ראשון בפיזיקה בפקולטה למדעים באוניברסיטת קיוטו. שנתיים מאוחר יותר ביוני 1963, עברה יונזאווה לאוניברסיטת קיל באנגליה, שם קיבלה מימון למחקרה, אותו המשיכה שנה לאחר מכן ביפן באוניברסיטת קיוטו. בשנת 1966 סיימה את לימודי הדוקטורט שלה בפיזיקה ועשר שנים לאחר מכן שימשה פומיקו יונזאווה כפרופ' באוניברסיטת קיוטו. בשנת 1996, מונתה לראש ה-JPS ארגון הפיזיקאים ביפן, המונה כ-20,000 משתתפים. היא האישה הראשונה אשר החזיקה בתפקיד זה.

אחת התרומות המשמעותיות ביותר של פומיקו יונזאווה לעולם המדע היה קידום התאוריה של שימוש במתכות נוזליות בתור חצי מוליכים.

מחקריה הבולטים עסקו בין היתר בתחומים הבאים:

* קירוב פוטנציאלי קוהרנטי
* גישה שיטתית לבעיות של סריגים אקראיים
* הערה על המצב האלקטרונית של סריג אקראי
* סימולציות מחשב איזותרמיות-איזובריות של התכה והתגבשות של מערכת לנרד-ג'ונס

פרופסור פומיקו יונזאווה פרסמה מאות מאמרים וכתבה ספרים רבים אשר הקנו לה הכרה עולמית כמומחית בתחום המתכות הנוזליות ומוליכים למחצה.

הישגים אקדמאים בולטים
---------------------

בשנת 1984, קיבלה יונזאווה את פרס סרוהאשי, פרס המוענק כהוקרה והערכה על עבודתה של המדענית בתחום מדעי הטבע.

בשנת 2005 זכתה בפרס L'Oréal-UNESCO פרס הנועד להעלאת מעמד הנשים במדע ומחולק לנשים אשר תרמו להתקדמות מדעית בתחומן. פרס זה ניתן לה כהוקרה על התרומה שלה לתאוריה של שימוש במתכות נוזליות בתור חצי מוליכים.

הערות שוליים
------------

1. 1 2  כתבה על פומיקו יונזאווה באתר של פרופסורית
2. ↑  מעט על ילדותה והקריירה של פומיקו יונזאווה מתוך ספר רשמי של פרופסורית לפסיכולוגיה
3. 1 2  ספר המדבר על פומיקו וינזאווה כראש הJPS
4. 1 2  אתר מדעי המדבר בין היתר על זכייתה של פומיקו יונזאווה בפרס לוריאל- אונסקו
5. ↑  רשימת זוכים בפרס סרוהאשי

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007352334105171
* BIBSYS: 90246713
* BnF: cb12395694v (data)
* ISNI: 0000 0001 0930 9010
* LCCN: n82121204
* NDL: 00096636
* NLK: KAC200413000
* SUDOC: 033051291
* VIAF: 108205766
* WorldCat: lccn-n82121204

 |
**סיפאקה לבנה שחורת-ראש** המכונה גם **סיפאקת פון דר דקאן** (שם מדעי: *Propithecus deckenii*) היא מין של למור מהסוג סיפאקה החיה ביערות נשירים לאורך צפון מדגסקר והיא קרויה על שם החוקר ומגלה הארצות הגרמני קארל קלאוס פון דר דקאן (אנ').

סיפאקה זו בעלת זנב באורך 42 עד 48 ס"מ והיא מגיעה לאורך 92 עד 107 ס"מ. הסיפאקה בעלת פרווה לבנה-שמנת ובעלת צידיים צהובים בהירים עד אפורים בעוד הגפיים, החזה, הבטן והצוואר אפורים-כסופים עד חומים בהירים. הפנים שחורות לגמרי ובעלות אף קצר ועיניים צהובות גדולות.

הסיפאקה היא פעילת יום החיה בין העצים של יערות בקבוצות קטנות בגודל של 2 עד 10 פרטים, המטפלים יחדיו בצעירים. הסיפאקות ניזונות בעיקר מעלים לחים וצעירים, לעיתים של עצים קוצניים. הם נעים בקפיצות קלילות תוך שימוש בזנבם הארוך ורגליהם כדי לזנק ביעילות, מה שעוזר להם גם לברוח מטורפים כמו הפוסה ועופות דורסים.

סיפאקה זו מצויה בסכנת הכחדה חמורה לפי הרשימה האדומה של IUCN והיא מין מוגן לפי אמנת וושינגטון.

קישורים חיצוניים
----------------

ויקישיתוף מדיה וקבצים בנושא **סיפאקה לבנה שחורת-ראש** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* IUCN
* EOL
* ADW
* ARKive
* ITIS
* NCBI
* GBIF
 |

הערות שוליים
------------

1. ↑  סיפאקה לבנה שחורת-ראש באתר הרשימה האדומה של IUCN
2. ↑  "Checklist of CITES Species". CITES. UNEP-WCMC. Retrieved 18 March 2015
פירוש נוסף ערך זה עוסק ב-HClO3. אם התכוונתם ל-HCl, ראו חומצת מימן כלורי.

**חומצה כלורית** HClO3, היא אוקסו-חומצה של כלור, ושל הקודמן הפורמלי של מלחי כלורט. היא חומצה חזקה (קבוע הדיסאסוציאציה, pKa ≈ −1) ומחמצנת.

את החומצה ניתן להכין בתגובה של חומצה גופרתית עם בריום כלורט. בתגובה נוצר בריום סולפט לא-מסיס, ששוקע מהתמיסה:

Ba(ClO3)2 + H2SO4 → 2HClO3 + BaSO4
דרך הכנה אחרת היא חימום חומצה היפוכלורית, שמתפרקת ליצירת חומצה כלורית ומימן כלורי:

3HClO → HClO3 + 2 HCl
החומצה יציבה בתמיסה מימית קרה עד לריכוז של כ-30%. ניתן להכין תמיסה בריכוז של 40% על ידי נידוף זהיר בלחץ מופחת. מעל ריכוזים אלה, בחימום, תמיסות חומצה כלורית מתפרקות ליצירת מגוון תוצרים, לדוגמה:

8HClO3 → 4HClO4 + 2H2O + 2Cl2 + 3 O2
3HClO3 → HClO4 + H2O + 2 ClO2
הפירוק נשלט על ידי גורמים קינטיים. למעשה, חומצה כלורית לעולם אינה יציבה תרמודינמית מול דיספרופורציונציה.

חומצה כלורית היא מחמצן חזק ביותר, מגע שלה עם חומר אורגני דליק גורם להתלקחות אש מיידית ולכן יש לנקוט אמצעי זהירות מתאימים כאשר עובדים איתה.

לקריאה נוספת
------------

* Greenwood, Norman N.; Earnshaw, A. (1997), Chemistry of the Elements (2nd ed.), Oxford: Butterworth-Heinemann, מסת"ב 0-7506-3365-4
* King, R. B. (Ed.) (1994) Encyclopedia of Inorganic Chemistry, Vol. 2, p. 658. Chichester:Wiley. מסת"ב 0-471-93620-0

קישורים חיצוניים
----------------

ויקישיתוף מדיה וקבצים בנושא **חומצה כלורית** בוויקישיתוף

הערות שוליים
------------

1. ↑  ד"ר אבי סאייג תגובה כימית מדליקה, באתר של מכון דוידסון לחינוך מדעי, 21 בספטמבר 2016
**חדשות.קום** הוא אתר אינטרנט שהוקם בשנת 1999, ביוזמת חברת בזק בינלאומי והעיתונאי יאיר פידל, והיה אתר החדשות הראשון ברשת בעברית. 

בתקופת הקמת האתר, היו מעט אתרי תוכן בעברית באינטרנט, והעיתונים הגדולים (ידיעות אחרונות, הארץ ומעריב) עדיין התלבטו האם לפתוח אתר חדשות, מחשש לפגיעה בהכנסותיהם מהעיתונים המודפסים.

באתר חדשות.קום עבדו מספר כתבים צעירים שהשתחררו משירות צבאי בגלי צה"ל, וכן מספר כתבים מקול ישראל. מספר הכניסות לאתר היה גדול יחסית לאותה תקופה - כ-3,000 ביום, אך מרבית המבקרים היו מחוץ לישראל.

חברת בזק בינלאומי מימנה את האתר במשך חצי שנה. לאחר מכן, בגלל אילוצים רגולטוריים, רכשה בזק בינלאומי את האתר "וואלה", שהיה באותן שנים שער הכניסה לאינטרנט, ויצאה מההשקעה באתר חדשות.קום (הרגולטור לא איפשר לחברת האם בזק לרכוש את האתר וואלה, לכן היא הורתה לבזק בינלאומי לרכוש אותו). בעקבות זאת נכנס בנק מרכנתיל דיסקונט להשקעה באתר, ומימן אותו למשך שנה נוספת.

בתחילת שנת 2001, בעקבות משבר בועת הדוט קום, הופסק מימון האתר על ידי בנק מרכנתיל. בחודש ספטמבר של אותה שנה, ביום הכיפורים, האתר נסגר.

הערות שוליים
------------

1. ↑  ג'ודי מלץ, ‏מרכנתיל משקיע בחדשות.קום, באתר גלובס, 18 במאי 2000
2. ↑  שלומי כץ, עוד קורבן למשבר האינטרנט: האתר חדשות.קום נסגר, באתר ynet, 11 באוקטובר 2001
**לורן "לורי" הרננדז** (באנגלית: **Laurie Hernandez**; נולדה ב-9 ביוני 2000) היא מתעמלת אמריקאית בעלת מדליית זהב בתחרות הקרב-רב הקבוצתית ומדליית כסף במכשיר הקורה באולימפיאדת ריו דה ז'ניירו (2016).

ביוגרפיה
--------

הרננדז נולדה וגדלה בניו ג'רזי, בתם של וונדה ואנתוני ולה שני אחים גדולים. בגיל חמש החלה להתאמן בהתעמלות מכשירים ובגיל 12 החלה להתחרות בתחרויות ארציות לבני נוער. ב-2013 זכתה במקום השני אליפות ארצות הברית לגילאי נוער בקרב-רב וכן בתרגילי המקבילים מדורגים וקרקע, במקום השלישי בתרגיל הקורה וחמישי בקפיצות. במהלך 2014 סבלה מפציעה משמעותית בעת נחיתה בתרגיל, היא שברה את כף ידה, קרעה את הרצועה הצולבת האחורית (PCL) בברכה, נפצעה ברצועה העקיפה התיכונה (MCL) ונאלצה לעבור ניתוח מורכב. ב-2015 זכתה במקום הראשון באליפות בקרב-רב, וכן בקפיצות ובמקבילים מדורגים וסיימה שלישית בתרגילי הקורה והקרקע. 

ב-2016 החלה להתחרות בתחרויות לבוגרות בענף. באפריל זכתה עם נבחרת ארצות הברית במדליית זהב בתחרות הבינלאומית פסיפיק רים. ביוני זכתה בארבע מדליות ארד באליפות ארצות הברית בתחרויות המקבילים מדורגים, קורה, קרקע וקרב רב. ביולי סיימה שנייה בקרב-רב במבחנים האמריקאים לקראת אולימפיאדת ריו דה ז'ניירו ונבחרה להיכלל במשלחת, בה היא המתעמלת האמריקאית הצעירה ביותר. 

יחד עם נבחרת ארצות הברית זכתה במשחקים האולימפיים במדליית זהב בקרב-רב קבוצתי. היא זכתה במדליית כסף במכשיר הקורה בציון של 15.333 נקודות לאחר סאנה ווברס ההולנדית (15.466 נקודות). בתרגיל הקרקע סיימה רביעית במוקדמות אך לא העפילה לגמר בשל מגבלת משתתפות מכל מדינה (סימון ביילס ואלי רייזמן סיימו לפנייה). 

לאחר המשחקים האולימפיים השתתפה וזכתה בתוכנית המציאות האמריקאית "רוקדים עם כוכבים" (2016), בעונתה ה-23 שם זכתה במקום הראשון.

קישורים חיצוניים
----------------

ויקישיתוף מדיה וקבצים בנושא **לורי הרננדז** בוויקישיתוף
* לורי הרננדז, ברשת החברתית טוויטר
* לורי הרננדז, ברשת החברתית טיקטוק
* לורי הרננדז, באתר olympedia.org
* לורי הרננדז, באתר התאחדות ההתעמלות הבין-לאומית
* לורי הרננדז באתר התאחדות האמריקאית להתעמלות מכשירים

|  |  |
| --- | --- |
| בקרת זהויות עריכת הנתון בוויקינתונים | 
* LCCN: no2016159567
* VIAF: 5269148209335000460000
* WorldCat: lccn-no2016159567

 |
**משה "מושיק" ליפץ** (נולד ב-18 בנובמבר 1960) הוא איש עסקים ישראלי וראש המועצה המקומית לשעבר של סביון.

ביוגרפיה
--------

ליפץ נולד בבני ברק כאחד מארבעה ילדים. עם גיוסו לצה"ל בשנת 1978 התנדב לחטיבת הצנחנים והתקבל לפלוגת ההנדסה החטיבתית. בצנחנים עבר ליפץ מסלול הכשרה כלוחם וקורס מ"כים חי"ר ולקח חלק בפעילות המבצעית של החטיבה. במלחמת לבנון הראשונה לחם כאיש מילואים בשורות פלוגת ההנדסה של החטיבה, שבמסגרת חטיבת הצנחנים הסדירה כולה נחתה מן הים בשפך נהר האוואלי והובילה את אוגדות צה"ל עד מבואות ביירות. כאיש מילואים בחטיבת חצי האש לחם גם במלחמת לבנון השנייה.

ליפץ היה איש מכירות של מוצרי אלקטרוניקה. ב-1990 הורשע לפי הודאתו ברכישת מאות מכשירי וידאו מוברחים ובהעלמת עשרות אלפי ש"ח ממע"מ, ונגזרו עליו חמישה חודשי מאסר שהומרו, בזכות שירותו הקרבי במלחמת לבנון הראשונה, בעבודות שירות ובקנס. בגיל 27 הנפיק חברה בבורסה, וב-1995 מכר אותה, והקים חברת היי טק.

בשנת 2003 נבחר כחבר מועצה בסביון, ושימש כיו"ר ועדות הכספים והספורט בה. בשנת 2007 השתתף בעונה הראשונה של תוכנית המציאות "הישרדות 10", והיה המודח העשירי. במאי 2008, לאחר פטירתו של ראש מועצת סביון רוממיה הלוי-סגל, בחרו בו חברי המועצה לממלא מקומו. בבחירות שנערכו בהמשך אותה שנה זכה בכ-75% מקולות הבוחרים. בבחירות 2013 הפסיד ליפץ את ראשות המועצה למוטי לנדאו.

ביולי 2018 נפסק שעל מועצת סביון לשלם פיצוי בסך 60 אלף ש"ח לאגודה השיתופית גני יהודה ולעומד בראשה עמיר פורת, עקב דברי לשון הרע שאמר ליפץ במהלך ישיבה שהתקיימה ב-2013.

ליפץ נשוי לדולי, אדריכלית, ואב לשלושה.

קישורים חיצוניים
----------------

* ניר ברעם, מושיק ליפץ מ"הישרדות", ראש מועצה, סביון, באתר הארץ, 13 בנובמבר 2008
* מירב קריסטל, מושיק, תוריד חולצה!, באתר ynet, 23 בינואר 2008

הערות שוליים
------------

1. ↑  רונן טל, ‏"מהרגע הראשון שלי ב'הישרדות' היה ברור לי שאני לא אשקר. אמרתי להפקה: זה מה שאתם רוצים, שיגיעו 5 רמאים ונוכלים לגמר, זה המסר שאתם רוצים להעביר?", באתר גלובס, 8 בפברואר 2008.
2. ↑  מאור צור – "זמן תל אביב", שרד את ההרשעה, באתר nrg‏, זמן תל אביב – 16/5/2008
3. ↑  איתי גורביץ', הכפשות לפני בחירות: מועצת סביון תשלם 60 אלף ש', באתר ynet, 30 ביולי 2018
סוזוקי ספסיה
סוזוקי ספסיה דגם TS
**סוזוקי ספסיה** (באנגלית: **Suzuki Spacia**) היא מכונית סופרמיני מסוג "מכונית קיי", 5 דלתות האצ'בק, אשר מיוצרת על ידי חברת סוזוקי מוטור היפנית משנת 2013 ועד היום.

ל-"סוזוקי ספסיה" מרחב פנימי הדומה לדגמי מיניוואן. 2 דלתות הצד האחוריות הן דלתות הזזה.

דגם ה-"סוזוקי ספסיה" החליף את דגם ה-סוזוקי פאלט (Suzuki Palette).

מכוניות הקיי
------------

סוזוקי התמחתה בכל שנותיה בייצור מכוניות זעירות. קבוצת מכוניות אלו מכונה ביפנית קייג'ידושה (שמשמעותו רכב קל) ובאנגלית נהוג לכנות את מכוניות הקבוצה קייקארס. מאפייני מכוניות אלו מוכתבים על ידי תקנות רישוי יפניות הנותנות הקלות באגרות רישוי, מיסוי, תנועה וחנייה ברחבי יפן.

התקנות הוצגו לראשונה ב-1949 לאחר מלחמת העולם השנייה כדי לקדם ייצור מכוניות זולות וברבות השנים הפכו לרלוונטיות בניסיון לטפל בצפיפות הגדולה בערים. התקנות הראשונות הגבילו את אורך המכונית ל-2.8 מטר ומנוע 150 סמ"ק, אך במהרה עודכנה ההגבלה ל-360 סמ"ק. הסוזולייט, הפרונטה ודגמים נוספים היו כולן מכוניות קיי.

עם השנים הועלו הספים השונים והתקנות הנוכחיות מ-1998 מגבילות לנפח של 660 סמ"ק, אורך של 3.39 מטר והספק מרבי של 64 כ"ס. כיום, דגם האלטו ודגמים נוספים של סוזוקי המשווקים בלעדית ביפן עומדים בתקנות אלו.

תמונות
------

* סוזוקי ספסיהסוזוקי ספסיה
* סוזוקי ספסיה סוזוקי ספסיה
* סוזוקי ספסיה - מבט לתא הנהג סוזוקי ספסיה - מבט לתא הנהג
* מנוע סוזוקי ספסיהמנוע סוזוקי ספסיה
* סוזוקי ספסיה סוזוקי ספסיה

ראו גם
------

* סוזוקי מוטור
* סוזוקי פאלט
* סוזוקי קפוצ'ינו
* סוזוקי CV1
* סוזוקי סוויפט

קישורים חיצוניים
----------------

ויקישיתוף מדיה וקבצים בנושא **סוזוקי ספסיה** בוויקישיתוף
* 

* אתר האינטרנט הרשמי של סוזוקי ספסיה
* סוזוקי ספסיה (10:36 דקות), יו-טיוב